Castéllo Apoliêno

O castéllo Apoliêno (in grêgo modèrno: Κάστρο Απολίχνων, Kástro Apolíchnon) o l'é 'n castéllo de Scîo, tiòu sciù da-i zenéixi da Maónn-a p'avardâ o pàize de Armòlia. 

 Stöia 
O castéllo Apoliêno o l'é stæto tiòu sciù da-a Maónn-a p'avardâ o pàize de Armòlia, un di vilàggi ciù gréndi da mastichochoria, a pàrte de l'îzoa dedicâ a-a produçión do preçiôzo màstice. Segóndo 'na teorîa comùn, ch'a vêgne da di tèsti antîghi, o castéllo o l'é stæto constrûto into 1440 pe voéi do Nichiôzo Giustiniàn Bànca, poæ de l'Andrieu, ma pe dindavèi l'é probàbile ch'o ségge stæto comiscionòu da un di fìggi de l'Ötobón Giustiniàn Cànpo into 1446. Defæti, into vêgio cazaménto da schêua de Armòlia gh'é conservòu 'n architrâve ricuperòu da l'intrâ do castéllo che, óltre a-o stémma da Repùbrica de Zêna e a quéllo da famìggia Giustiniànn-a, o l'aregórda a fondaçión do castéllo con st'inscriçión chiTra ( ) l'é marcòu e abreviaçioìn, tra [ ] e ricostruçioìn da pàrte aroînâ do tèsto:

O castéllo Apoliêno o l'êa in contàtto vixîvo co-e tôre de goàrdia (dîte βίγλες, Bígles) lóngo a còsta de Komi, a sùd, e quélla de Lithio, a nòrd, eséndo coscì pàrte do scistêma de comunicaçión de l'îzoa. Defæti, into câxo de 'n atàcco nemîgo l'alàrme o l'êa pasòu da 'na tôre a l'âtra e de chi scìnn-a-i castélli de l'entrotæra, pe mêzo de segnâli de fùmme de giórno e de fêughi de néutte, de mòddo d'òrganizâ e diféize.

 Descriçión 
O castéllo o l'é constrûto a 'n'altéssa de 220 mêtri in sciô livéllo do mâ apénn-a a ponénte do bórgo, in çìmma a 'n brìcco ch'o dòmina in sciâ pàrte meridionâle de l'îzoa e in particolâ, in scê ciànn-e de Kalamoti e d'Armòlia e in sciâ zöna costêa da-arénte a-o vilàggio de Komi. O castéllo o l'à 'na ciànta a trapéçio/òvâle, con de dógge miâge che in di pónti se són conservæ scìnn-a-i mèrli, no tànto èrte e drûe tra 1,5 e 2 m. L'intrâ a se trêuva vèrso nòrd e a l'é protètta da 'n bàsso bastión méntre lóngo a çénta de miâge no gh'é de tôre de diféiza mìsse in scî cànti. Sott'a-i mèrli, dotæ de luxêe, gh'é di fòsci dónde se ciantâvan i pascioìn ch'arezéivan 'na galerîa de légno, ch'a l'êa dêuviâ cómme camìn de rónda.

O drénto o l'é òcupòu da vàrri cazaménti, di quæ se pêuan ancón védde i rèsti de miâge. Tra quésti gh'êa 'na série de locâli tiæ sciù a-o redòsso da çénta de miâge, co-a càmia ciù grànde ch'a l'à 'na longhéssa de 60 pê e 'na larghéssa de 40. Gh'êa ancón dôe cistèrne e 'n recìnto fortificòu in sciô sciànco vèrso sùd, dónde se peu intrâ pasàndo sôlo da-o drénto do fórte e tiòu sciu pe 'na mêgio diféiza vèrso sùd, dónde o terén o l'é mêno açidentòu. Pe cóntra, o sciànco setentrionâle do castéllo o s'avànsa in sce 'n derûo, raxón pi-â quæ o l'êa ciù segûo.

A-a giornâ d'ancheu, se peu montâ a-o castéllo co-in fàçile sentê ch'o pàrte da-o ciàssa de l'arénte vilàggio de Armòlia, lóngo ciù ò mêno 800 mêtri e ch'o l'atravèrsa di cànpi de oîvi e di bòschi.

 Nòtte 

 Nòtte a-o tèsto

 Nòtte bibliogràfiche

 Bibliografîa 



 Conligaménti estèrni 





Categorîa:Scîo
Categorîa:Architetûe da Grêcia